32004R0684
L 106/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 684/2004 НА КОМИСИЯТА
от 13 април 2004 година
за изменение на Регламент (ЕО) № 466/2001 по отношение на диоксини
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 315/93 на Съвета от 8 февруари 1993 г. за установяване на процедури на Общността относно замърсители в храните (1), и по-специално член 2, параграф 3 от него,
като има предвид, че:
(1)
Регламент (ЕО) № 466/2001 на Комисията от 8 март 2001 г. за определяне на максималното съдържание на някои замърсители в храните (2) установява и максималното съдържание на диоксините в определени хранителни продукти.
(2)
Максималното съдържание на диоксини се прилага от 1 юли 2002 г. Прилагането на текста показа необходимостта от изясняване на описанието на продуктите или на частите от тях, за които се отнася максималното съдържание.
(3)
Съгласно наличните данни яйцата от кокошки, отглеждани на открито и по полуинтензивен метод, имат по-високо съдържание на диоксин отколкото яйцата на кокошките, отглеждани в клетки. Необходимо е вземането на мерки, за да се осигури намаляването на съдържанието на диоксин в тези видове яйца и бе предвиден преходен период до 1 януари 2004 г. за прилагането на максималното съдържание на диоксин. Понастоящем изглежда, че е необходим по-дълъг период, за да се извършат проучвания за определяне на възможните мерки за намаляване на съдържанието на диоксин в яйцата на кокошките, отглеждани на открито и по полуинтензивен начин и за прилагането на тези мерки. Следователно е подходящо преходният период да бъде продължен с една година.
(4)
Междувременно бе приета Директива 2002/69/ЕО на Комисията от 30 юли 2002 г. за установяване на методи за вземане на проби и методи за анализ за официалния контрол на диоксини и определяне на диоксиноподобни PCBs в храни (3).
(5)
Следователно Регламент (ЕО) № 466/2001 следва да бъде съответно изменен.
(6)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение I, раздел 5 от Регламент (ЕО) № 466/2001 се изменя, както следва:
1)
в първата колона в точка 5.1.2 изразът „Черен дроб и производни продукти“ се заменя с израза „Черен дроб и производни продукти с произход от сухоземни животни“;
2)
в първата колона от точка 5.2 към бележка под линия 5 се добавя следното изречение:
„За рибите, предназначени да бъдат консумирани изцяло, максимално допустимото съдържание се прилагат към цялата риба“;
3)
в първата колона от точка 5.4 в бележка под линия 8 изразът „10 януари 2004 г.“ се заменя с израза „1 януари 2005 г.“;
4)
в първата колона от точка 5.5 „Масла и мазнини“, второ тире изразът „растително масло“ се заменя с израза „растителни масла и мазнини“;
5)
в третата и четвъртата колона от точка 5.1.1 в точка 5.5 изразът „Директива 2001/…/ЕО (*)“ се заменя с израза „Директива 2002/69/ЕО (4).“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 април 2004 година.